Эльвира Сафина: “Якташларыма чиксез рәхмәтлемен”

	Габдулла Тукай исемендәге филармония залында шагыйрә, галимә, популяр җырлар авторы Эльвира Сафинаның иҗат кичәсе булып узды. Әлеге кичә гади генә дә түгел: Эльвира Сафина үз иҗатын яратучыларга тәүге китабын тәкъдим итте. 	 “Күңелдәге хатлар” исемле әлеге китапның редакторы – Галимҗан Гыйльманов.  Җырлары аша исеме шактый ук танылган булса да, бу әле Эльвира Сафинаның беренче китабы икән.  Китапның сүз башында шагыйрь, Муса Җәлил исемендәге Республика премиясе лауреаты Ленар Шәех болай дигән: “Шагыйрә Эльвира Сафина шигырьләре белән танышканда күз алдымда инде җитлеккән, тәҗрибә туплаган, шактый гына тормыш юлы узган каләм иясенең иҗаты ачылды. Казан дәүләт университетының филология факультетын, Татарстан Республикасы Фәннәр академиясенең Галимҗан Ибраһимов исемендәге Тел, әдәбият һәм сәнгать институты аспирантурасын тәмамлаган, кандидатлык диссертациясе яклаган, егерме ел дәвамында матбугат битләрендә берсеннән-берсе камил, якты әсәрләрен бастыра килеп, үз укучысын тапкан, шактый шигырьләре көйгә салынып, татар эстрадасын мәгънәле җырлар белән баеткан, бүгенгесе көндә әдәби иҗат өлкәсендә дә, фән юнәлешендә дә җиң сызганып эшләгән бу күпкырлы талант иясеннән без күпне көтәргә хаклы. Әйе, Эльвира турында сүз әйткәндә, аны яшь шагыйрә дип атау гына җитми, гәрчә беренче китабы – “Күңелдәге хатлар” дигән тәүге җыентыгы яңа гына табадан төшеп, талымлы укучы хозурына ирешсә дә. Шагыйрә, еллар дәвамында шигырь утында янып, сөеп-сөелеп, сагышланып, сагынып, ниһаять, әсәрләрен бер матур гына мәҗмуга итеп туплаган. Шигырьне язу ул – бер батырлык, аны матбугатта чыгару – тагын бер батырлык, ә китап итеп бастыру – икеләтә батырлык, чөнки җаваплылык та, таләпчәнлек тә башка. Китап – гасырларга кала торган хәзинә бит ул”.  
	---	
Матбугат.ру

	№ --- | 06.10.2017	


